ข้อใดมิใช่ข้อสังเกตคดีความเอาผิดบริษัทเรื่องการค้าประเวณีผ่านเซ็กโฟน
a. พนักงานหญิงของบริษัทมิได้มีความผิดการค้าประเวณี เนื่องจากสนทนากับคู่สายเท่านั้น มิได้ใช้ร่างกาย
b. การพูดคุยทางเพศเกี่ยวกับการร่วมประเวณีเพื่อให้ลูกค้าสำเร็จความใคร่ด้วยตัวเอง แม้พูดคุยทางโทรศัพท์ก็เป็นการค้าประเวณีได้ โดยสถานที่พูดคุยทางโทรศัพท์เป็นสถานค้าประเวณี
c.  นิติบุคคลก็อาจมีความผิดฐานเป็นเจ้าของกิจการสถานค้าประเวณีได้ และมีความผิดฐานเป็นธุระ จัดหา ล่อไป เพื่อการค้าประเวณีได้
d. นิติบุคคลกระทำผิด กรรมการผู้มีอำนาจกระทำการแทนบริษัท กรรมการบริษัท และผู้จัดการบริษัท รวมทั้งพนักงานของบริษัทที่ให้บริการพูดคุยเรื่องเพศและการร่วมประเวณีต้องร่วมรับผิดด้วย
คำตอบที่ถูกต้องคือ a.  เพราะว่า บริษัท ท. ผู้ต้องหาที่ ๑ มีผู้ต้องหาที่ ๒ เป็นกรรมการผู้มีอำนาจลงนามแทนบ ริษัท ผู้ต้องหาที่ ๓ เป็นกรรมการ ผู้ต้องหาที่ ๔ เป็นผู้จัดการบริษัท ผู้ต้องหาที่ ๕,ที่ ๖ เป็นพนักงานมีหน้าที่ควบคุมดูแล พนักงาน ผู้ต้องหาที่ ๑ ได้สัมปทานให้บริการข้อมูลเสียง จากสายด่วนหมายเลข......ถึง.... ..รวม ๔๐๐ หมายเลข โดยจะเรียกเก็บค่าบริการผู้ใช้ส่วนแบ่ง ๖๐% บริษัททีโอทีได้ ๔๐% ผู้ต้องหาที่ ๑ ลงโฆษณาทางอินเตอร์เนตว่า ให้ลูกค้าโทรศัพท์มาคุยกับพนักงานเป็นเพื่อนคุยแก้เหงา คุยได้ทุกเรื่องคิดค่าบริการนาทีละ ๑๓ บาท ผู้ต้องหาที่ ๑ ให้นโยบายให้พนักงานทุกคนพยายามถ่วงเวลาลูกค้าในการคุยให้นานที่สุดเพื่อจะได้ค่าบริการเป็นเงินมาก ๆ และให้ชวนคุยทุกเรื่องรวมทั้งคุยในเรื่องเซ๊กส์ หรือคุยในเรื่องการร่วมประเวณีเพื่อให้ลูกค้าคุยนาน ๆ หากพนักงานคนใดไม่สามารถคุยกับลูกค้าได้ตามเป้าที่กำหนด ก็จะต้องออกจากงาน แต่หากคุยกับลูกค้าเป็นเวลานานมีระยะเวลาตามเป้าที่กำหนด จะได้รับค่าตอบแทนเพิ่มขึ้นเป็นกรณีพิเศษ ซึ่งลูกค้าส่วนมากเป็นชายจะโทรมาคุยกับพนักงานซึ่งเป็นผู้หญิงจะคุยเรื่องเพศทั้งสิ้น ลูกค้าบางคนสามารถสำเร็จความใคร่ขณะคุยกัน

มูลนิธิกระจกเงาได้รับการร้องเรียนว่าหมายเลขโทรศัพท์ของผู้ต้องหาที่ ๑ คุยในเรื่องเพศ ใช้ถ้อยคำหยาบคายส่อไปในทางลามกอนาจาร จึงได้ลองโทรศัพท์เข้าไปตามหมายเลขดังกล่าวมีพนักงานหญิงมาพูดคุยเรื่องเพศและเรื่องการร่วมประเวณีและเรื่องการมีเพศพันธ์จึงได้อัดการสนทนาไว้ พฤติการณ์ดังกล่าวถือได้ว่า พนักงานหญิงของบริษัทผู้ต้องหาที่ ๑ ได้ทำการค้าประเวณี โดยใช้สำนักงานบริษัทผู้ต้องหาที่ ๑ เป็นสถานค้าประเวณี หลักฐานพอฟ้องผู้ต้องหาที่ ๑ ถึง ๖ ฐานร่วมกันเป็นธุระจัดหาซึ่งบุคคลใดเพื่อให้บุคคลนั้นกระทำการค้าประเวณี แม้บุคคลนั้นจะยินยอมก็ตาม โดยผู้ต้องหาที่ ๑ ถึงที่ ๓ เป็นเจ้าของกิจการค้าประเวณี ผู้ต้องหาที่ ๔ ถึง ๖ เป็นผู้ดูแลหรือผู้จัดการกิจการค้าประเวณีหรือเป็นผู้ควบคุมผู้กระทำการค้าประเวณี ชี้ขาดผู้ต้องหาที่ ๑ ถึงที่ ๓ ร่วมเป็นเจ้าของกิจการสถานการค้าประเวณีและร่วมกันเป็นธุระจัดหา ล่อไป ชักพาไปซึ่งบุคคลใดเพื่อให้บุคคลนั้นกระทำการค้าประเวณี ชี้ขาดให้ฟ้องผู้ต้องหา ๔ ที่ ๕ ที่ ๖ ฐานร่วมเป็นธุระจัดหา ล่อไป ชักพาไปเพื่อให้บุคคลนั้นค้าประเวณี กับฟ้องผู้ต้องหาที่ ๔ ถึงที่ ๖ ฐานเป็นผู้ดูแลหรือผู้จัดการค้าประเวณีหรือสถานการค้าประเวณีหรือเป็นผู้ควบคุมผู้กระทำการค้าประเวณีในสถานการค้าประเวณี
ข้อสังเกต :

๑. การพูดคุยทางเพศเกี่ยวกับการร่วมประเวณีเพื่อให้ลูกค้าสำเร็จความใคร่ด้วยตัวเอง แม้พูดคุยทางโทรศัพท์ก็เป็นการค้าประเวณีได้ โดยสถานที่พูดคุยทางโทรศัพท์เป็นสถานค้าประเวณี


๒. นิติบุคคลก็อาจมีความผิดฐานเป็นเจ้าของกิจการสถานค้าประเวณีได้ และมีความผิดฐานเป็นธุระ จัดหา ล่อไป เพื่อการค้าประเวณีได้


๓. นิติบุคคลกระทำผิด กรรมการผู้มีอำนาจกระทำการแทนบริษัท กรรมการบริษัท และผู้จัดการบริษัท รวมทั้งพนักงานของบริษัทที่ให้บริการพูดคุยเรื่องเพศและการร่วมประเวณีต้องร่วมรับผิดด้วย
กฎหมายอาญาความผิดเกี่ยวกับเพศ,ประมวลกฎหมายอาญา